b'\n_START_ARTICLE_\nTrond Birkedal\n_START_SECTION_\nBiografi\n_START_PARAGRAPH_\nBirkedal tok \xc3\xb8konomiske og administrative fag i videreg\xc3\xa5ende skole og begynte p\xc3\xa5 jusstudier f\xc3\xb8r han i 1999 begynte \xc3\xa5 arbeide med politikk p\xc3\xa5 heltid. _NEWLINE_I 2006 ble han gjenvalgt som formann i FpU for sin tredje periode. Han var ogs\xc3\xa5 politisk nestformann i Rogaland Frp frem til 2009. Fra 2009 til 2011 satt Birkedal i bystyret og formannskapet i Stavanger og i fylkestinget i Rogaland. I den samme perioden ledet han Fremskrittspartiets skole- og oppvekstutvalg og var medlem av FrPs sentralstyre og landsstyre. Den 6. desember 2006 ble Birkedal valgt til Stavanger FrPs ordf\xc3\xb8rerkandidat i en opprivende nominasjonsprosess i Stavanger FrP foran kommunestyrevalget 2007. Etter at Birkedal ble nominert som ordf\xc3\xb8rerkandidat tok han ikke gjenvalg som formann i FpU p\xc3\xa5 landsm\xc3\xb8tet i 2008. Han ble erstattet av Ove Vanebo. Birkedal ble valgt som medlem av FrPs sentralstyre p\xc3\xa5 landsm\xc3\xb8tet i 2009. Birkedal arbeidet deretter som gruppeleder i Stavanger FrP. _NEWLINE_Trond Birkedal ble lenge ansett som et stort politisk talent.\n_START_SECTION_\nStraffesak og dom\n_START_PARAGRAPH_\nI mars 2011 ble det kjent i media at Trond Birkedal var p\xc3\xa5grepet og siktet for utuktig adferd rettet mot menn og seksuell omgang med en gutt under 16 \xc3\xa5r. Birkedal trakk seg p\xc3\xa5 bakgrunn av dette fra alle sine politiske verv. Han stilte senere opp i et 24 siders intervju om sin historie i magasinet Plot der han bl.a. stod offentlig frem som homofil._NEWLINE_16. februar 2012 ble Birkedal d\xc3\xb8mt i Stavanger tingrett for forhold han hadde erkjent, men han ble frifunnet for tiltalepunktet om seksuell omgang med barn. Han ble d\xc3\xb8mt til 60 dagers fengsel, hvorav 20 dager ubetinget. Tingretten ans\xc3\xa5 at Birkedal hadde sonet ferdig gjennom utholdt varetekt. Frifinnelsen for seksuell omgang ble p\xc3\xa5anket av p\xc3\xa5talemyndigheten, og ankesaken ble behandlet i Gulating lagmannsrett i oktober 2012. 17. oktober 2012 ble Trond Birkedal d\xc3\xb8mt i Gulating lagmannsrett for tiltalepunktet om seksuell omgang med barn samt for de andre forholdene. Han ble d\xc3\xb8mt til ubetinget fengsel i syv m\xc3\xa5neder og til \xc3\xa5 betale den forn\xc3\xa6rmede 60\xc2\xa0000 kroner i oppreisning. Birkedal erkl\xc3\xa6rte samme dag at han ville anke dommen til H\xc3\xb8yesterett. 12. desember 2012 forkastet H\xc3\xb8yesteretts ankeutvalg Birkedals anke over saksbehandlingen og lovanvendelsen, men innvilget derimot en ny behandling av straffeutm\xc3\xa5lingen. 7. februar 2013 forkastet H\xc3\xb8yesterett Trond Birkedals anke over straffeutm\xc3\xa5lingen p\xc3\xa5 syv m\xc3\xa5neders ubetinget fengsel. Dommen og straffeutm\xc3\xa5lingen ble dermed rettskraftig. Birkedal sonet fengselsdommen fra 2013 til 2014._NEWLINE_Birkedal har opplyst at han jobber for \xc3\xa5 f\xc3\xa5 sin straffesak gjenopptatt gjennom Kommisjonen for gjenopptagelse av straffesaker.\n_START_SECTION_\nEtter politikken\n_START_PARAGRAPH_\nEtter \xc3\xa5 ha trukket seg fra politikk har Birkedal tatt et oppgj\xc3\xb8r med det han mener er en broilerkultur i norsk politikk samtidig som han understreker at han \xc2\xabvar broiler selv\xc2\xbb. Han mener det er et demokratisk problem at stadig flere blir heltidspolitikere i ung alder uten noen annen erfaring. Birkedal har varslet en bokutgivelse med tittelen Fra broilerfabrikken.'